กรมควบคุมโรค แนะ 6 วิธีรับมืออากาศหนาว ขอให้ดูแลกลุ่มเสี่ยงใกล้ชิด เพราะหากป่วยอาจมีอาการรุนแรงได้
กรมควบคุมโรค แนะ 6 วิธีรับมืออากาศหนาว ขอให้ดูแลกลุ่มเสี่ยงใกล้ชิด เพราะหากป่วยอาจมีอาการรุนแรงได้ นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า จากรายงานของกรมอุตุนิยมวิทยา ระบุช่วงนี้อุณหภูมิลดลงอย่างรวดเร็ว โดยเฉพาะในพื้นที่ภาคเหนือและภาคตะวันออกเฉียงเหนือ อากาศเช่นนี้ทำให้ประชาชนป่วยได้ง่าย จึงขอให้ประชาชนดูแลรักษาสุขภาพให้แข็งแรง กรมควบคุมโรคขอแนะนำ 6 วิธีปฏิบัติตนช่วงหนาวนี้คือ ดูแลสุขภาพกายให้แข็งแรงด้วยการออกกำลังกาย รับประทานอาหารให้ครบ 5 หมู่ ดื่มเครื่องดื่มที่สามารถให้ความอบอุ่นแก่ร่างกาย และทาผลิตภัณฑ์ให้ความชุ่มชื่นของผิวหนัง เตรียมเครื่องนุ่งห่มกันหนาวให้พร้อม โดยทำความสะอาดก่อน โดยเฉพาะเสื้อผ้ามือสองให้แช่ด้วยน้ำยาฆ่าเชื้อหรือต้ม เพื่อป้องกันโรคผิวหนัง งดดื่มเครื่องดื่มแอลกอฮอล์ทุกชนิด เพราะนอกจากไม่ช่วยทำให้ร่างกายอบอุ่นแล้ว ยังเป็นปัจจัยเสริมสำคัญที่ทำให้เสี่ยงต่อการเสียชีวิตได้ ผู้ป่วยที่กินยาบางชนิด เช่น ยากล่อมประสาท ยารักษาอาการชัก ควรเพิ่มความระมัดระวังและสังเกตอาการ เพราะยาอาจผลทำให้อุณหภูมิร่างกายลดต่ำลง  ขอให้ยึดหลัก “ปิด ล้าง เลี่ยง หยุด” คือ ปิดปาก ปิดจมูก เมื่อไอ จาม ล้างคือ ล้างมือบ่อยๆ ด้วยน้ำและสบู่เมื่อสัมผัสสิ่งของสงสัย เลี่ยงคือ เลี่ยงการคลุกคลีใกล้ชิดกับผู้ป่วย หยุดคือ หยุดเรียน หยุดงาน หยุดกิจกรรมในสถานที่แออัดเมื่อป่วย ส่วนการป้องกันโรคติดต่อทางอาหารและน้ำ ให้ใช้หลัก “กินร้อน ช้อนกลาง ล้างมือ”  หมั่นดูแลรักษาร่างกายให้อบอุ่นอยู่เสมอ ควรอาศัยในที่อบอุ่นสามารถป้องกันลมหนาวอย่างเหมาะสม ซึ่งกลุ่มที่ต้องเฝ้าระวังพิเศษช่วงนี้คือ กลุ่มเด็ก ผู้สูงอายุและผู้ที่มีโรคประจำตัว เพราะกลุ่มดังกล่าวนี้เสี่ยงต่อการเจ็บป่วยได้ง่าย หากป่วยจะมีอาการรุนแรงมากกว่ากลุ่มอื่นๆ ดังนั้นเมื่อป่วยให้รีบไปพบแพทย์โดยเร็ว